section_heading: Životopis
paragraph_text: Bio je prepoznatljiva stila pisanja. Znao je što čitateljstvo želi, pa su ga čitali i jednostavni i učeni, pratio je inozemne bogoslovno-asketske revije i iz njih crpio nadahnuće za daljnji rad. Pozornost je posvetio brojnim jednostavnim, dobrim i svetim dušama među našim ljudima, koje još uvijek, radi naše nemarnosti, ostaju nepoznate, a mogu biti uzor bogoljubna i kreposna života drugima. Među ostalim opisao je Ivku Živalj, Ivana Rozića, Josipa Ivelića i dr. Druge teme o kojima je pisao su svijest Božjeg boravka u ljudskom tijelu, nesavršenosti, samoodricanje, novi putevi duhovnog života i apostolata, sakramenti kao sredstvima mističnog sjedinjenja, sabranost u molitvi, Sveto pismo, BDM i njeno štovanje u katolika te kod sjedinjenih i nesjedinjenih istočnih kršćana, duhovno savršenstvo, tekstove nabožno-divulgativne naravi, listopadskim pobožnostima, čudesima (Lourdes, čudotvorno raspelo u Limpiasu), ukazanjima Žalosne Gospe u La Saletti i dr. U duhu svog vremena branio je svojim pisanjem istine vjere i zasade katoličkog nauka. To je činio pokrivanjem tema i izravnog vjerskog života kao i temama koje su se ticale narodnih i kulturnih tekovina kao sastavnicâ koje pripadaju vjeri i nacionalnoj svijesti. Pisao je i o socioekonomskim temama (socijalna pravda, socijalnom karakteru privatnog vlasništva, moralci i trgovačkom poslovanju).